b'\n_START_ARTICLE_\nCORBA\n_START_SECTION_\nObjektai\n_START_PARAGRAPH_\nCORBA funkcinis vienetas yra objektas, kuriam (taip pat ir per tinkl\xc4\x85 i\xc5\xa1 kito kompiuterio) gali b\xc5\xabti pritaikomos i\xc5\xa1 anksto sutartos proced\xc5\xabros (metodai). Kiekvienas metodas gali perduoti objektui ir gr\xc4\x85\xc5\xbeinti atgal i\xc5\xa1\xc5\xa1aukusiajam vien\xc4\x85 arba kelis parametrus. CORBA turi savo duomen\xc5\xb3 tip\xc5\xb3 sistem\xc4\x85, kuri artima Java ar C kalboms. Be parametr\xc5\xb3 ir rezultat\xc5\xb3, CORBA klientas ir serveris gali keistis GIOP \xc5\xbeinut\xc4\x97mis apie klaid\xc4\x85 (exceptions) bei nuorodomis nukreipti \xc5\xbeinut\xc4\x99 kitur (forwardings).\n_START_SECTION_\nApkrovos paskirstymas\n_START_PARAGRAPH_\nKeli objektai CORBA sistemoje telkiami \xc4\xaf vadinam\xc4\x85 Objekt\xc5\xb3 Adapter\xc4\xaf (POA). Objekt\xc5\xb3 adapteris nukreipia kliento i\xc5\xa1kvietim\xc4\x85 u\xc5\xbe tai atsakingam tarnui (Servant). Tarnas gali \xe2\x80\x9etarnauti\xe2\x80\x9c keletui objekt\xc5\xb3, taip pat gali b\xc5\xabti ir keletas tam pa\xc4\x8diam objektui skirt\xc5\xb3 \xe2\x80\x9etarn\xc5\xb3\xe2\x80\x9c. Kadangi adapteris taip gali nuspr\xc4\x99sti nukreipti i\xc5\xa1kvietim\xc4\x85 \xc4\xaf i\xc5\xa1vis kit\xc4\x85 server\xc4\xaf, visa sistema suteikia dideles galimybes subalansuoti skai\xc4\x8diavimo apkrovas. Tarnas objektui gali b\xc5\xabti parenkamas arba vienakart (servant activation), arba kiekvienam i\xc5\xa1kvietimui vis i\xc5\xa1 naujo (servant location). Pastaruoju atveju objekt\xc5\xb3 adapteris gali spr\xc4\x99sti remdamasis tuo, koks metodas kvie\xc4\x8diamas ir kokie parametrai perduodami._NEWLINE_Keli Objekt\xc5\xb3 Adapteriai jungiami \xc4\xaf dar stambesn\xc4\xaf vienet\xc4\x85 ORB\xc4\x85 (ORB). ORBui galima u\xc5\xberegistruoti vadinamuosius \xe2\x80\x9ekablius\xe2\x80\x9c (interceptors), kurie stebi ir \xc4\xaftakoja vis\xc4\x85 jo darb\xc4\x85. \xe2\x80\x9eKabliai\xe2\x80\x9c neretai papildo CORBA \xc5\xbeinut\xc4\x99 sava informacija, kuri\xc4\x85 kitos pus\xc4\x97s \xe2\x80\x9ekabliai\xe2\x80\x9c atpa\xc5\xbe\xc4\xafsta ir panaudoja likusiai \xc5\xbeinut\xc4\x97s daliai interpretuoti.\n_START_SECTION_\nDuomen\xc5\xb3 perdavimas\n_START_PARAGRAPH_\nCORBA duomen\xc5\xb3 perdavimo standartai yra dvejetainiai, ne tekstiniai. Tod\xc4\x97l CORBA pla\xc4\x8diai naudojama dirbant su dideliais duomen\xc5\xb3 srautais (telekomunikacijose, skaitmenin\xc4\x97je radijo transliacijoje ir pan). CORBA standartai leid\xc5\xbeia bendrauti skirtingomis kalbomis para\xc5\xa1ytoms programoms, net jei jos veikia skirtingose ma\xc5\xa1inose su skirtingomis operacin\xc4\x97mis sistemomis. Netrukdo netgi skirtinga bait\xc5\xb3 seka \xc5\xbeodyje. CORBA objekt\xc5\xb3 ir j\xc5\xb3 metod\xc5\xb3 apibr\xc4\x97\xc5\xbeimai ra\xc5\xa1omi specialiai tam skirta kalba (IDL)._NEWLINE_Esant reikalui, CORBA \xc5\xbeinut\xc4\x97s gali perduoti nuorodas \xc4\xaf specifin\xc4\xaf kod\xc4\x85, kur\xc4\xaf priimanti pus\xc4\x97 turi pati atsisi\xc5\xb3sti ir \xc4\xafvykdyti. Tai leid\xc5\xbeia keistis ne vien duomenimis, bet taip pat ir algoritmais. Ai\xc5\xa1ku, tokie dalykai galimi tik esant apgalvotoms saugumo strategijoms._NEWLINE_Visa tai daro CORBA standart\xc4\x85 gana sud\xc4\x97tingu. Ta\xc4\x8diau jo \xc5\xa1alininkai teigia, jog, tur\xc4\x97dama ilgesn\xc4\x99 istorij\xc4\x85, CORBA yra \xe2\x80\x9epabaigta\xe2\x80\x9c ir geba i\xc5\xa1spr\xc4\x99sti daugum\xc4\x85 praktini\xc5\xb3 problem\xc5\xb3. Naujesni standartai (WSDL ir pan) yra \xc5\xa1iuo po\xc5\xbei\xc5\xabriu \xe2\x80\x9enei\xc5\xa1baigti\xe2\x80\x9c ir tod\xc4\x97l atrodo paprastesni i\xc5\xa1mokti._NEWLINE_Visus su CORBA standartais susijusius reikalus tvarko vadinamoji Object Management Group (OMG, http://www.corba.org/), kuri yra i\xc5\xa1leidusi detalius CORBA standart\xc5\xb3 apra\xc5\xa1ymus.\n_START_SECTION_\nSantrump\xc5\xb3 teisinis statusas\n_START_PARAGRAPH_\nCORBA, IIOP ir OMG yra OMG grup\xc4\x97s registruoti prekiniai \xc5\xbeenklai. Tuo tarpu GIOP n\xc4\x97ra OMG registruotas prekinis \xc5\xbeenklas (\xc5\xber. GIOP).'